ΕΚΘΕΣΗ ΤΗΣ ΕΠΙΤΡΟΠΗΣ σχετικά με την εφαρμογή κατά το 2000 της απόφασης αριθ. 2496/96/EΚΑΧ της Επιτροπής, της 18ης Δεκεμβρίου 1996, η οποία θεσπίζει κοινοτικούς κανόνες για τις κρατικές ενισχύσεις προς τη βιομηχανία σιδήρου και χάλυβα («κώδικας των ενισχύσεων προς τη χαλυβουργία»)

ΕΚΘΕΣΗ ΤΗΣ ΕΠΙΤΡΟΠΗΣ

σχετικά με την εφαρμογή κατά το 2000 της απόφασης αριθ. 2496/96/EΚΑΧ της Επιτροπής, της 18ης Δεκεμβρίου 1996, η οποία θεσπίζει κοινοτικούς κανόνες για τις κρατικές ενισχύσεις προς τη βιομηχανία σιδήρου και χάλυβα («κώδικας των ενισχύσεων προς τη χαλυβουργία»)

Το άρθρο 8 της απόφασης αριθ. 2496/96/EΚΑΧ της Επιτροπής, της 18ης Δεκεμβρίου 1996, η οποία θεσπίζει τους κανόνες που διέπουν τις κρατικές ενισχύσεις προς τη βιομηχανία σιδήρου και χάλυβα [1] (εφεξής ο «κώδικας των ενισχύσεων προς τη χαλυβουργία») απαιτεί από την Επιτροπή να «συντάσσει ετήσιες εκθέσεις σχετικά με την εφαρμογή της παρούσας απόφασης, τις οποίες υποβάλλει στο Συμβούλιο και, προς ενημέρωση, στο Ευρωπαϊκό Κοινοβούλιο και τη Συμβουλευτική Επιτροπή».

[1] ΕΕL 338, 28.12.19996, σ. 42.

1. Γενική επισκόπηση

1.1. Η παρούσα έκθεση καλύπτει όλες τις αποφάσεις που εξεδόθησαν το 2000 δυνάμει του κώδικα των ενισχύσεων προς τη χαλυβουργία [2]. Η Επιτροπή εξέδωσε τέτοιες αποφάσεις για 17 υποθέσεις, από τις οποίες οι πέντε ενεκρίθησαν χωρίς να κινηθεί η διαδικασία ελέγχου, οκτώ αποτέλεσαν το αντικείμενο οριστικών αποφάσεων και οι υπόλοιπες τέσσερις αποφάσεων για την κίνηση διαδικασίας.

[2] Η παρακολούθηση της εφαρμογής των επιμέρους αποφάσεων που εκδίδονται δυνάμει του άρθρου 95 της Συνθήκης ΕΚΑΧ αποτελούν το αντικείμενο χωριστών εκθέσεων, σύμφωνα με τους κανόνες που διέπουν τις αποφάσεις αυτές. Οι δύο εκθέσεις για το 2000 ενεκρίθησαν από την Επιτροπή στις 3 Μαΐου και στις 31 Οκτωβρίου.

1.2. Οι υποθέσεις τις οποίες η Επιτροπή ενέκρινε χωρίς να διατυπώσει αιτιάσεις αφορούσαν δραστηριότητες έρευνας και ανάπτυξης που ασκήθηκαν από επιχειρήσεις στο Βέλγιο και στη Γερμανία, ενώ δύο υποθέσεις αφορούσαν συστήματα περιβαλλοντικών φόρων στη Γερμανία και στη Σουηδία. Τα περισσότερα προβλήματα προήλθαν από υποθέσεις που αφορούσαν ενισχύσεις για την προστασία του περιβάλλοντος. Σε τρεις από τις υποθέσεις αυτές, η Επιτροπή αποφάσισε αρχικά να κινήσει διαδικασία και σε μία, στην οποία ενεπλέκοντο πέντε επιχειρήσεις, εξέδωσε αρνητική οριστική απόφαση. Σε δύο άλλες τέτοιες υποθέσεις εξέδωσε εν μέρει αρνητικές αποφάσεις.

1.3. Ακόμη, η Επιτροπή εξέδωσε μια νέα απόφαση για την ισπανική επιχείρηση Tubacex, ανακαλώντας την αρχική της απόφαση, του 1997, η οποία ακυρώθηκε από το Ευρωπαϊκό Δικαστήριο. Η νέα απόφαση ανέφερε ότι η επαναδιαπραγμάτευση του χρέους υπέρ της επιχείρησης εκ μέρους των δημόσιων αρχών ευθυγραμμιζόταν με την πρακτική που θα ακολουθούσε σε ανάλογη περίπτωση ένας ιδιώτης πιστωτής, οπότε δεν εμπεριείχε ενίσχυση. Στην περίπτωση της γαλλικής επιχείρησης Myriad, η Επιτροπή αποφάσισε να κλείσει τη διαδικασία, λαμβάνοντας υπόψη ότι, από την κίνηση της διαδικασίας και μετά, η επιχείρηση είχε επιστρέψει την αχρεωστήτως καταβληθείσα ενίσχυση μαζί με τους αναλογούντες τόκους. Σε δύο περιπτώσεις φορολογικών ενισχύσεων επενδύσεων στο εξωτερικό από επιχειρήσεις σιδήρου και χάλυβα, εξέδωσε αρνητική απόφαση σχετικά με τη νομοθεσία της Ισπανίας και εκίνησε διαδικασία για τη νομοθεσία της Γαλλίας. Τέλος, η Επιτροπή εξέδωσε αρνητική οριστική απόφαση σχετικά με τις περιφερειακές ενισχύσεις που είχαν χορηγηθεί από τη Γερμανία στην επιχείρηση Salzgitter. Στην περίπτωση της Cockerill, εξέδωσε αρνητική οριστική απόφαση, θεωρώντας ότι οι ενισχύσεις απασχόλησης που είχαν χορηγηθεί από το Βέλγιο ήσαν παράτυπες και ασύμβατες με την κοινή αγορά.

2. Οι εκθέσεις των κρατών μελών

Δυνάμει του άρθρου 7 του κώδικα των ενισχύσεων προς τη χαλυβουργία, τα κράτη μέλη υπέβαλαν στην Επιτροπή εκθέσεις για τις ενισχύσεις που είχαν καταβληθεί δυνάμει του κώδικα αυτού κατά το 1999. Και πάλι, η Επιτροπή υπενθυμίζει στα κράτη μέλη την υποχρέωσή τους να υποβάλλουν τις εκθέσεις τους εμπρόθεσμα.

3. Συνοπτική παρουσίαση των ενισχύσεων

3.1. ΒΕΛΓΙΟ

3.1.1. Sidmar

Στις 15 Φεβρουαρίου, η Επιτροπή εξέδωσε οριστική απόφαση σχετικά με την πρόταση της Περιφερειακής Κυβέρνησης της Φλάνδρας, στο Βέλγιο, να χορηγηθούν ενισχύσεις στη Sidmar για 6 επενδυτικά σχέδια που απέβλεπαν στη βελτίωση της προστασίας του περιβάλλοντος. Για πέντε από τα σχέδια αυτά ενέκρινε τις ενισχύσεις (EUR 0,608 εκατ.), ενώ για το έκτο, το οποίο αναφερόταν στην κατασκευή κυκλικού ψύκτη για τις εγκαταστάσεις περίτηξις, εξέδωσε αρνητική οριστική απόφαση (EUR 1,9 εκατ.). Η αρνητική απόφαση βασίσθηκε στο ότι η βελγική πρόταση δεν εξασφάλιζε ότι όλα τα πλεονεκτήματα που η επιχείρηση θα αποκόμιζε από την επένδυση είχαν αφαιρεθεί από την επιλέξιμη βάση της ενίσχυσης.

3.1.2. Sidmar και ALZ

Στις 12 Ιουλίου, η Επιτροπή αποφάσισε να μην διατυπώσει αιτιάσεις ως προς την ενίσχυση που η Περιφερειακή Κυβέρνηση της Φλάνδρας είχε χορηγήσει στις Sidmar και ALZ για σχέδια Έρευνας και Ανάπτυξης τα οποία είχαν υλοποιηθεί από τις επιχειρήσεις αυτές κατά το πρόσφατο παρελθόν. Αν και το Βέλγιο παρέλειψε να κοινοποιήσει τα σχέδια αυτά εκ των προτέρων, η Επιτροπή, αφού αξιολόγησε τις ενισχύσεις για τα διάφορα σχέδια, κατέληξε στο συμπέρασμα ότι οι κανόνες που περιλαμβάνονται στο πλαίσιο Ε&Α είχαν τηρηθεί, οπότε ήταν σε θέση να εγκρίνει τις ενισχύσεις αυτές. Επρόκειτο συγκεκριμένα για EUR 3,2 εκατ. προς τη Sidmar, για 11 σχέδια εκτελεσθέντα από το κέντρο της OCAS NV για Ε&Α, και για EUR 0,48 εκατ. προς την ALZ για ένα σχέδιο.

3.1.3. ALZ

Στις 31 Οκτωβρίου, η Επιτροπή ενέκρινε ενίσχυση ύψους EUR 0,745 εκατ., ή ποσοστού 38% επί των δαπανών, για ένα σχέδιο Ε&Α εκτελεσθέν από την ALZ. Το σχέδιο αυτό αφορά την "παράλληλη ανάπτυξη πυρίμαχης εσωτερικής επένδυσης και συνθηκών επεξεργασίας για τη βελτιστοποίηση της κάθαρσης του ανοξείδωτου χάλυβα με τη μέθοδο VOD " και εκτελείται σε συνεργασία με το Πανεπιστήμιο της Λουβαίν.

3.1.4. Cockerill

Στις 15 Νοεμβρίου, η Επιτροπή εξέδωσε αρνητική οριστική απόφαση σχετικά με ενίσχυση απασχόλησης, ύψους EUR 13,8 εκατ., χορηγηθείσα από το Βέλγιο προς την Cockerill με σκοπό τη διευθέτηση του χρόνου εργασίας και τη δημιουργία 150 νέων θέσεων απασχόλησης, έτσι ώστε ο συνολικός χρόνος εργασίας να παραμείνει ο ίδιος. Παρήγγειλε δε την επιστροφή των ποσών που είχαν ήδη καταβληθεί και την άμεση αναστολή των περαιτέρω πληρωμών.

Η ενίσχυση αυτή είχε χορηγηθεί παράτυπα, χωρίς να προηγηθεί κοινοποίηση προς την Επιτροπή, είχε δε τη μορφή εκπτώσεων επί των εισφορών κοινωνικής ασφάλισης από την Ομοσπονδιακή Κυβέρνηση και απευθείας επιχορηγήσεων από την Περιφερειακή Κυβέρνηση της Βαλλονίας.

3.2. ΓΕΡΜΑΝΙΑ

3.2.1. Σύστημα οικολογικών φόρων

Στις 15 Φεβρουαρίου, η Επιτροπή αποφάσισε να μην διατυπώσει αιτιάσεις ως προς την εφαρμογή της μεταρρύθμισης της οικολογικής φορολογίας στη Γερμανία σε ό,τι αφορά τη βιομηχανία σιδήρου και χάλυβα, θεωρώντας ότι η φορολογία αυτή συμμορφώνεται με τις περιβαλλοντικές κατευθυντήριες γραμμές και με τον κώδικα των ενισχύσεων προς τη χαλυβουργία. Για πρώτη φορά η Επιτροπή ενέκρινε το γερμανικό σύστημα τον Απρίλιο του 1999, στη δε απόφαση που εξέδωσε το 2000 διατηρεί την έγκρισή της μέχρι το 2002.

3.2.2. Stahlwerke Bremen

Στις 13 Ιουνίου, η Επιτροπή αποφάσισε να κινήσει τη διαδικασία ελέγχου για ενίσχυση (EUR 0,623 εκατ.) που οι γερμανικές αρχές προτίθενται να χορηγήσουν προς την Stahlwerke Bremen, σε σχέση με επενδύσεις που η εν λόγω επιχείρηση πραγματοποιεί και οι οποίες θα έχουν θετική επίδραση στο περιβάλλον. Εφαρμόζοντας το κριτήριο που προβλέπεται στο παράρτημα του κώδικα των ενισχύσεων προς τη χαλυβουργία και σύμφωνα με το οποίο οι επενδύσεις που είναι αναγκαίες για οικονομικούς λόγους ή λόγω παλαιότητας των εγκαταστάσεων δεν είναι επιλέξιμες για ενισχύσεις, η Επιτροπή έχει αμφιβολίες ως προς την επιλεξιμότητα των ως άνω ενισχύσεων για περιβαλλοντικές ενισχύσεις. Ακόμη, έχει αμφιβολίες ως προς το κατά πόσο, εφόσον οι εν λόγω ενισχύσεις αξιολογήθηκαν σύμφωνα με τους κανόνες, όλα τα οικονομικά πλεονεκτήματα που η επιχείρηση αποκομίζει από την επένδυση έχουν αφαιρεθεί από τις δαπάνες που θεωρούνται επιλέξιμες για ενίσχυση.

3.2.3. Salzgitter

Στις 28 Ιουνίου, η Επιτροπή εξέδωσε αρνητική οριστική απόφαση σχετικά με την ενίσχυση που χορηγήθηκε από τις γερμανικές αρχές στη Salzgitter (Preussag Stahl) και παρήγγειλε την επιστροφή της. Η εν λόγω ενίσχυση χορηγήθηκε από τη δεκαετία του 1980 μέχρι το 1995 και είχε τη μορφή φορολογικών κινήτρων, δυνάμει ενός γερμανικού νόμου του 1971, ο οποίος προέβλεπε τέτοια κίνητρα για επιχειρήσεις εγκατεστημένες κατά μήκος των συνόρων με τη Λαοκρατική Δημοκρατία της Γερμανίας και τη Τσεχοσλοβακία. Η Επιτροπή είχε εγκρίνει αυτόν τον νόμο ως καθεστώς ενισχύσεων συμβατό με τη Συνθήκη ΕΚ. Ωστόσο, η Συνθήκη ΕΚΑΧ δεν προβλέπει τη δυνατότητα τέτοιων περιφερειακών παρεκκλίσεων, οπότε η εν λόγω ενίσχυση δεν ήταν συμβατή με τη συνθήκη αυτή.

3.2.4. Georgsmariλnhόtte

Η Επιτροπή αποφάσισε να κινήσει διαδικασία ελέγχου σχετικά με μια σύμβαση παροχής υπηρεσιών διαχείρισης μεταξύ των επιχειρήσεων Grφditzer και Georgsmariλnhόtte (GMH), με την υποστήριξη της BvS, της δημόσιας αρχής για την ιδιωτικοποίηση των επιχειρήσεων της πρώην Ανατολικής Γερμανίας. Βάσει της σύμβασης αυτής, η Grφditzer οφείλει να καταβάλλει ετησίως στην GMH αμοιβές ύψους EUR 1,3 εκατ.

Επειδή όταν υπεγράφη η εν λόγω σύμβαση η Grφditzer βρισκόταν στα πρόθυρα της χρεοκοπίας και η καταβολή των ετήσιων αμοιβών έχει την εγγύηση της BvS, η Επιτροπή έχει αμφιβολίες ως προς το αν η ως άνω σύμβαση εμπεριέχει ή όχι στοιχεία κρατικής ενίσχυσης.

3.2.5. Saarstahl

Στις 18 Οκτωβρίου, η Επιτροπή ενέκρινε ενίσχυση ύψους EUR 0,153 εκατ. προς τη Saarstahl για ένα σχέδιο Ε&Α με τον τίτλο "Βελτιωμένα υλικά και χάλυβες για θιξηλασία ". Το σχέδιο εκτελείται από κοινού από επτά εταίρους, με τη συμμετοχή και άλλων βιομηχανικών επιχειρήσεων και των Πανεπιστημίων Aachen και Hanover.

Το σχέδιο αυτό, με προϋπολογιζόμενο κόστος EUR 0,306 εκατ., θεωρήθηκε ως βιομηχανική έρευνα και έτυχε επιχορήγησης ύψους 50%.

3.3. ΙΣΠΑΝΙΑ

3.3.1. Tubacex

Στις 31 Οκτωβρίου, η Επιτροπή αποφάσισε να ανακαλέσει την αρνητική οριστική απόφαση που είχε εκδώσει το 1997 σχετικά με ορισμένα μέτρα υπέρ της Tubacex. Αρχικά η Επιτροπή είχε συμπεράνει ότι οι συμφωνίες με το Ταμείο Εγγύησης Αποδοχών για επαναδιαπραγμάτευση των οφειλόμενων εισφορών κοινωνικής ασφάλισης και επιστροφές συνιστούσαν ενισχύσεις μη συμβατές. Ωστόσο, υπό των φως των αποφάσεων του Ευρωπαϊκού Δικαστηρίου η Επιτροπή αναθεώρησε την προηγούμενη απόφασή της και κατέληξε στο συμπέρασμα ότι δεν υπήρχαν στοιχεία ενίσχυσης, δεδομένου ότι οι αρχές της Ισπανίας είχαν ενεργήσει όπως ένας ιδιώτης πιστωτής σε ανάλογες περιστάσεις.

3.3.2. Φορολογικές ελαφρύνσεις επενδύσεων στο εξωτερικό

Στις 31 Οκτωβρίου, η Επιτροπή εξέδωσε αρνητική οριστική απόφαση σχετικά με τις φορολογικές ελαφρύνσεις που χορηγούνται για επενδύσεις στο εξωτερικό, σύμφωνα με την ισπανική νομοθεσία φορολόγησης των εταιρειών, και τις θεώρησε συμβατές με τον κώδικα των ενισχύσεων προς τη χαλυβουργία.

Αντίθετα με τη θέση των αρχών της Ισπανίας, η Επιτροπή δεν θεώρησε ότι οι ως άνω διατάξεις συνιστούν γενικά μέτρα, δεδομένου ότι ωφελούν μόνο επιχειρήσεις που ασκούν ορισμένες δραστηριότητες.

3.4. ΓΑΛΛΙΑ

3.4.1. Myriad

Στις 4 Οκτωβρίου, η Επιτροπή εξέδωσε απόφαση με την οποία έκλεινε τη διαδικασία που είχε κινηθεί κατά της περιφερειακής ενίσχυσης που οι αρχές της Γαλλίας είχαν καταβάλει στην εν λόγω επιχείρηση, επισημαίνοντας ότι η κατάσταση είχε εν τω μεταξύ εξομαλυνθεί. Και πράγματι, αφότου κινήθηκε η διαδικασία αυτή, η επιχείρηση, με δική της πρωτοβουλία, επέστρεψε την ενίσχυση που είχε εισπράξει παράτυπα, μαζί με τους αναλογούντες τόκους, ήτοι συνολικό ποσό EUR 2,14 εκατ.

3.4.2. Φορολογικές ελαφρύνσεις επενδύσεων στο εξωτερικό

Στις 31 Οκτωβρίου, ταυτόχρονα με την αρνητική οριστική απόφαση σχετικά με τις φορολογικές ελαφρύνσεις επενδύσεων στο εξωτερικό σύμφωνα με την ισπανική νομοθεσία φορολόγησης των εταιρειών, Επιτροπή εξέδωσε απόφαση για την κίνηση διαδικασίας κατά παρομοίων διατάξεων της γαλλικής νομοθεσίας.

3.5. ITAΛΙΑ

3.5.1. Πέντε επιχειρήσεις

Στις 29 Νοεμβρίου, η Επιτροπή εξέδωσε αρνητική οριστική απόφαση για ενισχύσεις (ύψους EUR1,88 εκατ.) τις οποίες είχαν κοινοποιήσει οι ιταλικές αρχές τον Σεπτέμβριο του 1999 και αφορούσαν πέντε επιχειρήσεις για επενδύσεις που είχαν πραγματοποιήσει μεταξύ 1986 και 1994 με σκοπό την εξοικονόμηση ενέργειας.

Πρόκειται για τις επιχειρήσεις Acciaierie e Ferriere Leali SpA, Acciaierie e Ferriere Beltrame/Vicenza SpA, Acciaierie e Ferriere Beltrame/S. Giorgio Nogaro SpA, Lucchini/Mura SpA, Lucchini/ Lovere SpA. Οι επενδύσεις θεωρήθηκαν από την Επιτροπή ως μη επιλέξιμες για κρατικές ενισχύσεις, διότι πραγματοποιήθηκαν σε χρονική περίοδο κατά την οποία αυτός ο τύπος επενδύσεων εξαιρείτο σαφώς από τις περιβαλλοντικές ενισχύσεις, οι δε κοινοποιηθείσες ενισχύσεις, δέκα έτη και πλέον μετά την πραγματοποίηση των επενδύσεων, δεν θα μπορούσαν να αποτελέσουν κίνητρο κατά τις περιβαλλοντικές κατευθυντήριες γραμμές και τον κώδικα των ενισχύσεων προς τη χαλυβουργία.

3.5.2. Lucchini και Siderpotenza

Στις 21 Δεκεμβρίου, η Επιτροπή εξέδωσε οριστική απόφαση για ενισχύσεις κοινοποιηθείσες από τις ιταλικές αρχές, οι οποίες αφορούσαν τις επιχειρήσεις Lucchini και Siderpotenza. Ενέκρινε την ενίσχυση προς τη Siderpotenza, ύψους EUR 0,574 εκατ., και εξέδωσε αρνητική απόφαση για περαιτέρω ενισχύσεις EUR 0,105 εκατ. προς τη Siderpotenza και EUR 698 εκατ. προς τη Lucchini.

Για να καταλήξει στο ότι οι ως άνω ενισχύσεις δεν ήσαν συμβατές, η Επιτροπή θεώρησε ότι οι αντίστοιχες επενδύσεις είχαν πραγματοποιηθεί για οικονομικούς λόγους και δεν απέβλεπαν σε βελτίωση του περιβάλλοντος. Επιπρόσθετα δε, τα αναλυτικά κριτήρια που εφαρμόζονται κατά την αξιολόγηση περιβαλλοντικών ενισχύσεων δεν ικανοποιούνταν στις εν λόγω περιπτώσεις.

3.6. ΑΥΣΤΡIA

3.6.1. Voest Alpine Linz

Στις 11 Απριλίου, η Επιτροπή αποφάσισε να κινήσει διαδικασία σχετικά μα μια πρόταση των αυστριακών αρχών, να χορηγήσουν ενίσχυση στη Voest Alpine, Linz. Η ενίσχυση αυτή, ύψους EUR 2,17 εκατ., σκοπό έχει να συνεισφέρει στη χρηματοδότηση του κόστους μιας νέας εγκατάστασης επεξεργασίας και καθαρισμού αποβλήτων, την οποία κατασκευάζει η εν λόγω επιχείρηση για να ευθυγραμμισθεί με τα νέα πρότυπα προστασίας του περιβάλλοντος.

Η Επιτροπή έχει αμφιβολίες ως προς τη σκοπιμότητα της νέας εγκατάστασης, με γνώμονα την ηλικία της παλαιάς.

3.7. ΣΟΥΗΔΙΑ

3.7.1. Καθεστώς φορολόγησης των εκπομπών CO2

Στις 21 Δεκεμβρίου, η Επιτροπή ενέκρινε την παράταση του σουηδικού καθεστώτος φορολόγησης του CO2 που εκπέμπουν οι βιομηχανίες σιδήρου και χάλυβα ΕΚΑΧ μέχρι το τέλος του 2000. Αν και η προηγούμενη έγκριση της Επιτροπής περιοριζόταν μέχρι το 1999, οι αρχές της Σουηδίας συνέχισαν να εφαρμόζουν το εν λόγω καθεστώς και κατά το 2000. Η Επιτροπή, αν και έδωσε την έγκρισή της, υπενθυμίζει στη Σουηδία την υποχρέωσή της να ακολουθεί τις περί κοινοποιήσεων διατάξεις του άρθρου 6 παρ. 1 του κώδικα των ενισχύσεων προς τη χαλυβουργία.

ΠΑΡΑΡΤΗΜΑ

>ΑΝΑΦΟΡΑ ΣΕ ΓΡΑΦΗΚΟ>